Nõukanostalgia toidab okupatsiooni eitamist – Propastop
26.07.2021
Eelmisel nädalal sai Eesti meedias tähelepanu mitu juhtumit, mille teemaks Eesti okupeerimine NSV Liidu poolt II maailmasõja perioodil.
Teisipäeval, 20. juulil kirjutas Eesti Päevaleht Narva poliitiku, EKRE liikme Alla Delovaja üleskutsest tähistada “Narva vabastamise päeva,” mõeldes selle all linna hõivamist nõukogude vägede poolt 1944. aastal. Mitmepäevase ürituste sarja reklaam ei maini kordagi selle sündmusega alanud okupatsiooni ega linna maatasa teinud Punaarmee tegevust.
Neljapäeval, 22. juulil kirjutas Postimees Narva muuseumi kodulehest, kus oli kirjas lause “Eesti astus Nõukogude liitu”. Eerik-Niiles Krossi Facebooki postitusest alguse saanud teema jõudis kiiresti selleni, et ebaõnnestunult sõnastatud lause parandati.
Samasse teemasse sobib Eesti Mälu instituudi tähelepanek, et Toompeal asuva monumendi venekeelne tekst väldib okupatsiooni nimetamist.
Kremli propagandameedia neist juhtumitest kinni haaranud ei ole, monitooringurobot Propamon on leidnud vaid ühe mainimise portaalis Regnum. Küll aga on okupatsiooni eitamine ja Eesti  NSV Liiduga liitumise esitamine vabatahtlikuna propagandameedia leitmotiiv, mida viimati võis kohata juulikuise suure propagandalainega seoses.
Venemaal on seadusega määratud, et Nõukogude Liidu tegevust II maailmasõja perioodil tuleb nimetada vabastamiseks. Seega võib olla kindel, et eri ajalookäsitlustel rajanevaid “mälusõdu” võib meedias kohata ka tulevikus.
Selleski teemas oli eelmisel nädalal konkreetne juhtum, kui 23. juuli Delfi ärileht kirjutas EASi soomlastele suunatud nõuka-turismireklaamist.
Nõukanostalgia levitamine on mõnes mõttes ohtlikumgi sõnaselgest okupatsiooni eitamisest. Otseseid väiteid on lihtne märgata ja nendele vastata. Nostalgiat, olgu siis nõukaaegse eluolu kiitmise, muusika ihaluse, filmide, seriaalide või kasvõi CCCP-kirjaga pusade kujul, on palju raskem tähele panna. Ometi toetavad need pehme jõu vahendid  Eestile vaenulikke  narratiive vabastamisest ja vabatahtlikult liitumisest.
Loe lisaks:
Müüdimurdja: Eesti ei astunud Nõukogude liitu vabatahtlikult
Müüdimurdja: 1944. aastal Eestit ei vabastatud, vaid vallutati
Pildid: kuvatõmmised loos viidatud artiklitest.